דף למנחה

ועיניתם את נפשותיכם
הלימוד עוסק בנושא הצום - יחסנו אליו, משמעויותיו השונות ביהדות ובתרבויות אחרות, ותפקידו בעינוי הנפש. האם הצום בא לזכך את הנפש ביום של חשבון נפש אמיתי, כדי לאפשר לה זיכוך והתנתקות מן העולם הגופני הארצי? נלמד מגוון מקורות שעניינם צום ועינוי הנפש, בתרבות היהודית ובתרבויות אחרות. נדון בצום כמבטא מחאה וזעקה כלפי שמים וכלפי החברה, וכן בצום המבטא בקשת מחילה וסליחה.  

פתיחה: נפתח בשאלה כללית - האם אתם צמים ביום כיפור? מדוע כן, ומדוע לא? מה דעתכם על הצום? מה עושה לכם הצום? כיצד אתם חשים ביחס לשילוב שבין תענית, תפילה וחשבון נפש?
לימוד בחברותא: נלמד את המקורות השונים בסיוע השאלות המנחות. נשווה את הציווי 'ועיניתם את נפשותיכם' מספר ויקרא לאורח חייו של אנטוניוס, מאבות הכנסייה הנוצרית במאה הרביעית, שדגל בהסתגפות ובהפרדה והבדלה בין הגוף לנפש ונשמה. נברר את גישתם של חז"ל לתענית ואת יחס היהדות לנזירות ולסיגוף דרך קטע מן התלמוד הבבלי, דבריו של הרב עדין שטיינזלץ ודו השיח בין הכוזרי ליהודה הלוי. ולסיום נראה כיצד השתמש גנדהי בצום כאקט של מחאה פוליטית בלתי אלימה על מנת להשיג את מטרותיו. 

אסיף: נקרא יחדיו את הפסוקים מספר ישעיהו שבהם דוחה הנביא את הצום הבא ללא תשובה אמיתית. מהי משמעותו של צום כאקט פולחני-דתי שאינו מלווה בחזרה בתשובה מוסרית אמיתית?